Lækageorganisationen WikiLeaks forlanger nu en undersøgelse af, om danske myndigheder medvirkede til ulovligheder, da agenter i den amerikanske efterretningstjeneste FBI ved tre lejligheder holdt møder i Danmark med en WikiLeaks-afhopper, som hemmeligt gav FBI interne oplysninger fra organisationen.

Møderne i Danmark – som afhopperen i dag i detaljer bekræfter over for Politiken – var en del af amerikanske myndigheders efterforskning, efter at WikiLeaks i samarbejde med medier verden over blandt andet havde offentliggjort belastende hemmelige dokumenter om USA’s krige i Afghanistan og Irak.

»Jeg gav agenterne interne dokumenter fra WikiLeaks, og de ville vide alt om sikkerheden omkring Julian Assange (WikiLeaks’ stifter og leder, red.)«, siger afhopperen, islandske Sigurdur Thordarson.